12.1.2022
DA
Den Europæiske Unions Tidende
C 15/95 Onsdag den 19. maj 2021
grundløs strafferetlig efterforskning af journalister, der har rapporteret om manglerne ved Tyrkiets håndtering af covid-19-pandemien; konstaterer, at covid-19-pandemien hurtigt har øget antallet af arbejdsløse og fattige i Tyrkiet;
64. understreger, at en modernisering af toldunionen vil være til gavn for begge parter og holde Tyrkiet økonomisk og normativt forankret i EU ud over at skabe en fornyet mulighed for positiv dialog og samarbejde, skabe bedre lovgivningsmæssige rammer for EU's investeringer i Tyrkiet, herunder en tvistbilæggelsesmekanisme, og fungere som katalysator for skabelsen af flere arbejdspladser i både EU og Tyrkiet og for projekter vedrørende samarbejde om den europæiske grønne pagt; fremhæver, at det under de nuværende omstændigheder — herunder den stadig længere liste over Tyrkiets fravigelser af sine gældende forpligtelser, det forhold, at EU og Tyrkiet i øjeblikket er involveret i en tvist ved Verdenshandelsorganisationen, eller uacceptable opfordringer til at boykotte EU-medlemsstater — lader til, at en modernisering af toldunionen vil være særlig vanskelig, men mener, at man bør lade en dør stå åben for at fremme konstruktive bestræbelser og fornyet dialog om alle udestående spørgsmål og undersøge betingelserne for en modernisering af toldunionen; gentager, at denne modernisering skal baseres på strenge betingelser vedrørende menneskerettigheder og grundlæggende frihedsrettigheder som foreskrevet i Københavnskriterierne om gode naboskabsforbindelser med EU og alle dets medlemsstater og på en ikke-diskriminerende gennemførelse heraf; minder i denne forbindelse om, at den nuværende toldunion ikke vil nå sit fulde potentiale, før Tyrkiet fuldt ud gennemfører tillægsprotokollen om udvidelse af Ankaraaftalen til at omfatte alle medlemsstater uden forbehold og på en ikke-diskriminerende måde i forhold til alle medlemsstater, og indtil alle eksisterende handelsgnidninger er afviklet;
65. støtter fortsat visumliberaliseringsprocessen, når de fastsatte betingelser er opfyldt; påpeger, at visumliberaliseringen vil være et vigtigt skridt i retning af at lette mellemfolkelige kontakter, og at den er af stor betydning, navnlig for studerende, akademikere, repræsentanter for erhvervslivet og personer med familiemæssig tilknytning i EU's medlemsstater; påskønner det præsidentielle cirkulære af maj 2019, der opfordrer til at fremskynde foranstaltninger, men understreger, at der har været ganske få reelle fremskridt i forbindelse med de seks udestående benchmarks, som Tyrkiet stadig mangler at opfylde; opfordrer Tyrkiets regering til fuldt ud at opfylde disse benchmarks på en ikkediskriminerende måde, herunder med hensyn til alle EU-medlemsstater, og til navnlig at fokusere på antiterrorloven og databeskyttelsesloven;
66. bemærker, at det er vigtigt for både Tyrkiet, EU og medlemsstaterne at opretholde en tæt dialog og et tæt samarbejde om udenrigs- og sikkerhedspolitiske spørgsmål; anerkender, at Tyrkiet som ethvert andet selvstændigt land har ret til at føre sin egen udenrigspolitik i overensstemmelse med sine interesser og mål; mener imidlertid, at Tyrkiet som kandidatland til EU-medlemskab bør sigte mod i stigende grad at afpasse sin udenrigspolitik efter EU's inden for rammerne af den fælles udenrigs- og sikkerhedspolitik (FUSP); beklager dybt, at Tyrkiet tværtimod gentagne gange har valgt at handle ensidigt og konsekvent kollidere med EU's prioriteter på en lang række udenrigspolitiske områder, og at de områder, hvor Tyrkiet er på linje med FUSP, som følge heraf på nuværende tidspunkt begrænser sig til blot 14 %; opfordrer Tyrkiet til at sigte på et tæt samarbejde med og yderligere tilpasning til EU om udenrigs-, forsvars- og sikkerhedsspørgsmål, herunder samarbejde om terrorbekæmpelse; minder om, at Tyrkiet længe har været medlem af NATO-alliancen og har en beliggenhed af central geostrategisk betydning for bevarelsen af den regionale sikkerhed og styrkelsen af den europæiske sikkerhed; understreger, at Tyrkiet som NATO-allieret bør tilskyndes til at handle i overensstemmelse med NATO-traktaten, som fastslår, at medlemmerne i deres internationale relationer bør afstå fra at true eller anvende magt på måder, der ikke er forenelige med FN's formål; bemærker endvidere, at EU's medlemsstater og Tyrkiet fortsat samarbejder om spørgsmål af (militær)strategisk betydning i NATO-regi; minder endvidere om, at EU og NATO fortsat er Tyrkiets mest pålidelige langsigtede partnere i det internationale sikkerhedssamarbejde, og opfordrer Tyrkiet til at fastholde politisk kohærens i sin udenrigs- og sikkerhedspolitik i betragtning af sin rolle som både NATO-medlem og EU-kandidatland og til på ny at bekræfte sit fulde engagement i NATO som sit eneste sikkerhedsanker; opfordrer til en transatlantisk dialog med den nye amerikanske regering om forbindelserne med Tyrkiet med henblik på at vedtage en fælles politik over for og med Tyrkiet og styrke vores samarbejde og konvergens i værdier og interesser;
67. understreger, at uanset hvilke krav Tyrkiet måtte have, så bør disse gøres gældende gennem diplomati og dialog baseret på international lovgivning, og at ethvert forsøg på at lægge pres på andre lande gennem magtanvendelse, trusler eller fjendtlig og fornærmende retorik, navnlig over for EU og dets medlemsstater, er uacceptabelt og upassende for et EU-kandidatland; opfordrer i den forbindelse Kommissionen og næstformanden i Kommissionen/Unionens højtstående repræsentant for udenrigsanliggender og sikkerhedspolitik (NF/HR) til at indtage en fast holdning over for enhver utilbørlig sprogbrug fra tyrkiske regeringsrepræsentanters side mod EU og dets medlemsstater;